### Beslutning

Godkendt med Økonomiudvalgets bemærkning.

### Sagsfremstilling

## Resume og sagens baggrund

Kommunalbestyrelsen besluttede den 24. februar 2021 at der skulle udarbejdes en generel redegørelse for borgerrådgiverfunktionen, dens mulige rammer og vilkår mv. Redegørelsen vedlægges som bilag 1.  Med denne sag skal Kommunalbestyrelsen tage stilling til om der skal etableres en borgrådgiverfunktion i Kalundborg Kommune.

## Indstillinger

Direktøren indstiller, at det besluttes, hvorvidt der skal oprettes en borgerrådgiverfunktion.

## Behandling

Økonomiudvalget, Kommunalbestyrelsen.

## Sagsfremstilling

Den i indledningen nævnte redegørelse om borgrådgiverfunktionen dannede baggrund for en drøftelse på planseminaret i marts 2021. På baggrund af drøftelserne på planseminaret ansøgte administrationen Bolig- og Planstyrelsen om tilskud til etablering af en borgerrådgiverfunktion.

Redegørelsen indeholder en generel beskrivelse af funktionen og de opgaver den sædvanligvis varetager, en opsummering af erfaringer fra andre kommuner og fra den tidligere borgerrådgiverfunktion i Kalundborg Kommune og afsluttes med en række anbefalinger til hvilke overvejelser Kommunalbestyrelsen bør gøre sig inden det besluttes, hvorvidt der igen skal etableres en borgerrådgiverfunktion i Kalundborg Kommune.

Bolig- og Planstyrelsen har nu givet et betinget tilsagn om tilskud til Kalundborg Kommune fra Indenrigs- og Boligministeriets ansøgningspulje til borgerrådgivning.

Kalundborg Kommune har fået bevilliget et tilskud på 2.502.000 kr. til anvendelse frem til den 31. december 2024. Tilsagnsbrevet indeholdende betingelserne vedlægges som bilag 2. Tilskuddet svarer til det samlede ansøgte beløb, og antages at kunne dække lønudgifter og uddannelses- og kursusaktiviteter i projektperioden.

Beløbet dækker ikke udgifter til kontorhold, herunder it-udstyr og abonnementer på lovportaler mv. De årlige udgifter hertil antages at beløbe sig til ca. 50.000 kr. Heri er ikke indregnet eventuelt behov for administrativ bistand.

Tilsagnet er betinget af at

* Kalundborg Kommune underskriver en samarbejdsaftale med Bolig- og Planstyrelsen. Samarbejdsaftalen indgår i bilag 2.
* at der fremsendes et tilpasset budget og dokumentation for, at der er truffet beslutning om oprettelse af en borgerrådgiverfunktion efter styrelsesloven § 65 e.
* at kommunen igennem projektperioden årligt fremsender afrapportering
* at der indsendes en afsluttende rapport

Det bemærkes at Kalundborg Kommune har fået udsættelse på fristen for fremsendelse af pkt. 1-2 således, at den aktuelle Kommunalbestyrelse kan tage stilling til, hvorvidt Kalundborg Kommune skal have en borgerrådgiver.

## Økonomiske konsekvenser

De løbende årlige udgifter ud over dem som er dækket af projektet skønnes at andrage ca. 50.000 kr. som afholdes inden for budgettet.

##

### Sagens forløb

19-01-2022 Økonomiudvalget

Anbefales, idet det bemærkes at funktionen skal oprettes i overensstemmelse med styrelsesloven § 65e.